મુંબઈ: ભારત સિવાય દુનિયાના અન્ય ઊભરતા દેશોમાં સતત પાંચમા વર્ષે આર્થિક વૃદ્ધિદરમાં ઘટાડાનું સંકટ તોળાઈ રહ્યું છે. વિશ્વ બેન્કના એક રિપોર્ટમાં જણાવ્યું છે કે વર્ષ ૨૦૧૦થી નાણાકીય રોકાણમાં ઘટાડો, કૂડ સહિત અન્ય કોમોડિટીના ભાવમાં ઘટાડાની અસર ઊભરતા દેશો ઉપર પડી રહી છે. વિશ્વ બેન્કના મુખ્ય અર્થશાસ્ત્રી કૌશિક બસુના જણાવ્યા પ્રમાણે ઝડપથી આર્થિક વૃદ્ધિ નોંધાયા બાદ દુનિયાના ઊભરતા બજારો પ્રેશરમાં આવી ગયા છે. તેઓના કહેવા પ્રમાણે આર્થિક વૃદ્ધિદરમાં ઘટાડાના કારણે આ દેશો માટે ગરીબી દૂર કરવાનું લક્ષ્યાંક વધુ કઠિન બની ગયું છે.